
                                                                                                        УТВЪРЖДАВАМ: /п/
                                                                                                        ИЛИЙЧО ЛАЧОВСКИ,

                                                                                                    Кмет на Община Кнежа
ЕТИЧНИ ПРАВИЛА
за прозрачност при осъществяване на представителство на интереси в Община Кнежа
гр. Кнежа, 2026 г.

ПРЕАМБЮЛ

          Настоящите Етични правила се съставят и утвърждават като израз на принципите, от които се води Община Кнежа, сред които са демократично управление, прозрачност, отчетност, зачитане на законността и отговорността пред гражданите, както и ангажимент към добросъвестно, честно и достойно изпълнение на възложените функции за прозрачност при представителство на интереси пред Кмета на Община Кнежа.

         Съзнавайки, че местното самоуправление и местната администрация, са основата на демократичното управление на териториалните единици на Република България, а именно общините в нея. Опазването, именно на това, демократично управление, изразява волята на гражданите и осъществява съхранение на интереса на местната общност, както и участието на общността в създаването, изменението, допълнението и отмяната на административни актове, които са от значение за гражданите.

          Настоящите Етични правила имат за цел да укрепят доверието на гражданите и да допринесат за утвърждаването на принципите на местното самоуправление и администрацията. С установените морални норми и стандарти Община Кнежа се стреми да бъде пример за професионализъм, етика и ефективно местно самоуправление, отговорно към гражданите и посветено на устойчивото развитие на общината.
I. ОБЩИ ПОЛОЖЕНИЯ

ПРЕДМЕТ

Чл. 1. (1) С настоящите Етични правила се определят основните принципи и стандарти за почтено, прозрачно и отговорно осъществяване на представителство на интереси пред органите на местното самоуправление и Общинска администрация – Кнежа.
         (2)  Правилата имат за цел да гарантират прозрачност и публичност на взаимодействие между представителите на интереси, от една страна, и кмета на Община Кнежа, заместник-кметовете, кметовете на кметства в състава на общината и други длъжностни лица от състава на администрацията, от друга страна.

        (3) При осъществяване на своите функции, органите на местното самоуправление служат на обществения интерес, като с поведението си са длъжни да утвърждават авторитета на Община Кнежа и да повишават доверието между местната власт и гражданите. Пред обществото отговарят с откритост и воля за своите решения, като представят аргументи, с които могат да ги защитят, основавайки се на законови правила и процедури.
        (4) Настоящите вътрешни правила имат задължителна обвързваща сила за:

          1.  Общинска администрация – Кнежа – гр. Кнежа, ул. „Марин Боев“ № 69

          2.  Кметство Бреница – село Бреница, ул. „Стефан Кратунски“ № 54

          3.  Кметство Еница – село Еница, ул. „Ленин“ № 1 и

          4.  Кметство Лазарово – село Лазарово, ул. „Георги Димитров“ № 20

         (5) Правната рамка на настоящите вътрешни правила обхваща Законът за прозрачност при представителство на интереси /ЗПРИ/ (обн. ДВ, бр.30/27.03.2026 г.). По-конкретно § 5 от Преходните и заключителните разпоредби на Закона за прозрачност при представителство на интереси.
        (6) Представителство на интереси по смисъла на този закон е всяка устна или писмена комуникация с Кмета на Община Кнежа, осъществявана в полза на обществени, групови или частни интереси, с цел оказване на влияние при вземането на решения относно създаването, изменението, допълнението, отмяната и съдържанието на:

        1. нормативни актове;

        2. общи административни актове.
       (7) Представител на интереси представлява:

        1. Всяко физическо или юридическо лице, включително негов клон, независимо от правната му форма, което в защита на обществен, групов или частен интерес се стреми да окаже влияние на органите на местното самоуправление и местната администрация при вземане на решение, досежно създаването, изменението, допълнението, отмяната и съдържанието на актовете по чл.6;

        2. Групи от лица, изразяващи групов или обществен интерес, както и частен интерес, на някого от участниците в групата.      
       (8) Представителството на интереси може да се осъществи чрез:

       1. писмени предложения, становища и позиции;

       2. участие в обществени обсъждания и консултации;

       3. срещи и разговори с органите на местното самоуправление и местната администрация;

       4. изпращане на електронна кореспонденция и други писмени материали, по реда на Закона за електронното управление /ЗЕУ/;

       5. други форми на комуникация, предвидени в специални закони.
                                                   ОБХВАТ И ПРИНЦИПИ
Чл. 2.   Обхватът на настоящите Етични правила се простира върху основните аспекти на прозрачност при представителството на интереси в Община Кнежа.                                                       
Чл. 3. При отчитане на конституционното право на изразяване на мнение и на подаване на жалби и сигнали до органите на публичното право, основополагащите принципи обхващат:
    1. Прозрачност на контактите с представителите на публичната власт – принцип за достъпност, публичност и прозрачност касае задължението на органите на публичната власт да осигуряват откритост, достоверност и пълнота на информацията;

    2. Равноправен достъп на всички заинтересовани физически и юридически лица – представители на интереси, за изразяване на позициите им – равноправие или правен егалитаризъм, означава, че не се допускат никакви ограничения на правата или привилегии, основани на раса, народност, етническа принадлежност, пол, произход, религия, образование, убеждения, политическа принадлежност, лично и обществено положение или имуществено състояние.

   3. Публичност - осигуряване на широка представителност при формулиране на проекти на нормативни, стратегически и други актове, засягащи широк кръг лица;

  4. Законност – органите на публичната власт действат в рамките на правомощията си, дадени им от Конституцията и законите на Република България, правото на Европейския съюз, международните договори, ратифицирани по конституционен ред, обнародвани и влезли в сила за Република България, подзаконовите нормативни актове на страната и вътрешните за администрацията актове, при зачитане и спазване на правата и на основните свободи на гражданите;
  5. Почтеност - поведение, при което не се допуска приемане на материални или нематериални облаги, независимо от естеството им, които не се полагат и могат да повлияят върху обективното изпълнение на задълженията;
  6. Добросъвестност - грижливо, старателно и отговорно изпълнение на задълженията във връзка с осъществяването на взаимодействие;

 7. Безпристрастност - обективно и непредубедено изпълнение на задълженията при осъществяване на взаимодействие, като се избягва поведение, което може да се възприеме като предразположеност или предубеденост;

 8.   Отчетност - осъществяване на дейността по начин, даващ възможност да се проследи изпълнението и резултатите от него и стремеж за насърчаване участието на гражданите в процеса на местното самоуправление чрез публични дискусии, отворени приемни, онлайн комуникации и други подходящи форми.
 9.  Лоялност и отговорност - поведение, насочено към утвърждаване и подобряване на авторитета и доброто име на институцията, изразяващо се в коректно и почтено отношение към институцията, както и въздържане от необоснована публична критика на същата.

10. Обществен дълг и личен интерес – не се допуска да бъдат използвани прерогативите на управлението в полза на интереса на физически или юридически лица, с цел извличане на пряка или косвена облага от това. Органите на местното самоуправление са длъжни да предприемат всички необходими мерки за предотвратяване на опасността от изпадане във финансова или друга зависимост към лица и организации, които могат да окажат влияние върху изпълнението на техните функции и задължения. Не следва да получават облаги от трети лица, които основателно биха се възприели като резултат от компромис с тяхната честност и справедливост при изпълнение на професионалните им задължения. Служебното си положение и общинската собственост следва да бъдат използвани само в полза на гражданите.
11. Отговорност – органите на местното самоуправление и местната администрация следва да са на разположение при всякакви обстоятелства, да осъществяват възложените им от закона функции и да са посветени изцяло на поверените им отговорности в защита на интереса на гражданите.

12. Защита на личните данни – органите на местното самоуправление и длъжностните лица в администрацията са длъжни да спазват изискванията за защита на личните данни и да осигуряват тяхното законосъобразно, добросъвестно и сигурно обработване. Личните данни се използват единствено за определените служебни цели и не се предоставят на неоторизирани лица. Длъжностните лица носят отговорност за опазването на поверителността и сигурността на данните, до които имат достъп, съгласно нормите на българското и международно право.
II. ЕТИЧНИ СТАНДАРТИ ЗА ПРЕДСТАВИТЕЛИТЕ НА ИНТЕРЕСИ
Чл. 4. Представителите на интереси са длъжни: 
       1. Да се идентифицират ясно и да посочват интереса, който представляват;

       2. Да представят точна, актуална, проверима и проследима информация;

      3. Да не представят неверни или подвеждащи твърдения;

      4. Да не укриват съществена информация с цел неправомерно влияние върху вземането на решението;

      5. Да уважават независимостта на органите на публичната власт и длъжностните лица;

     6.  Да не упражняват натиск, заплахи или други неправомерни средства за въздействие;

     7. Да спазват правилата за достъп до помещения и информация;

     8. Да декларират обстоятелства, които могат да породят съмнение относно безпристрастността и представителството;

     9. Да спазват приложимото законодателство относно защитата на личните данни;

    10. Да не използват получената служебна или поверителна информация за неправомерна лична или чужда облага.

    11. Да не представят обидни, клеветнически и нецензурни становища и препоръки, тъй като същите не се разглеждат по същество, а се отбелязват като недопустими.

    12. Когато представят становище или препоръка от организация, същите да бъдат подписани от представляващия я.
     Чл. 5. Представителите на интереси не следва да предлагат, обещават или представят на органите на публична власт или съответните длъжностни лица от администрацията:
        1. парични средства;

        2. подаръци или други материални облаги;

        3. услуги или преференции;

        4. безплатни пътувания, развлечения или сходни облаги;

        5. каквато и да е друга облага, когато тя има за цел или може да създаде впечатление, че цели повлияване на служебно решение или действие
III. ДОБРИ ПРАКТИКИ И ПОВЕДЕНЧЕСКИ СТАНДАРТИ НА ОРГАНИТЕ НА МЕСТНОТО САМОУПРАВЛЕНИЕ И МЕСТНАТА АДМИНИСТРАЦИЯ 
Чл. 6. Органите на местното самоуправление и местната администрация:
       1. Действат законосъобразно, независимо и безпристрастно;

       2. Не предоставят неправомерно предимство на определен представител на интереси;

       3. Не използват служебното си положение за получаване на лична облага;

       4. Не приемат облаги в нарушение на закона или приложимите етични правила;

       5. При наличие на конфликт на интереси предприемат действия съгласно приложимото законодателство;

       6. Осигуряват равнопоставен достъп до информация и процедури в рамките на закона.
Чл.7. При провеждане на срещи с представители на интереси, следва, когато е приложимо, да се изисква информация относно:
     1. Името и организацията на представителя;

     2. Лицето или организацията, чийто интерес се представлява;
     3. Предмет и цел на взаимодействието;

     4.Конкретно решение, проект или акт, към който е насочено представителството.
Чл.8. Лична среща може да бъде заявена:

      1. Лично, на гишетата за обслужване на клиенти в Центъра за административно обслужване на граждани;

      2. Чрез лицензиран пощенски оператор или куриер;

      3. По електронната поща на администрацията – www.obstina_kneja@knezha.bg 

Чл.9. При заявяване на срещата заявителят посочва най-малко:

      1. име и данни за контакт;

      2. като физическо или юридическо лице представител участва;

      3. наименование на юридическото лице, ако е приложимо;

      4. електронен адрес;

      5. тема на срещата и орган/лице;

      6. проект на акт или въпрос, с който е свързана срещата;

      7. желано въздействие върху съдържанието на акта;

      8. предходен номер на среща по същия въпрос, ако е приложимо.

Чл.10. За всяка проведена лична среща се изготвя Протокол за лична среща с представител на интереси, който съдържа:

      1. имена и длъжност на лицата, присъствали от страна на органите или лицата по чл.5, ал.5 от Закона за прозрачност при представителство на интереси;

      2. представители на интереси и други присъствали – имена на физически лица, електронен адрес, наименование на юридическото лице и номер от регистъра по чл.6, ал.4 от Наредба № Н-1 от 8 юли 2026 г. за Регистъра за прозрачност, когато е приложимо;

     3. дата на срещата;

     4. тема на срещата, свързана с проекта на акт по чл.3, ал.1 от Закона за прозрачност при представителство на интереси;

     5. сигнатура от интернет страницата на администрацията и/или номер на консултацията от Портала за обществени консултации, когато е приложимо;
    6. желано въздействие на представителя на интереси върху съдържанието на акта;

    7. предходен номер на срещата, ако има такъв.

Чл.11.(1) Служителят, определен за работа с календара за срещи, проверява формуляра за пълнота и съответствие с изискванията на тези правила. Със заповед на Кмета на Община Кнежа се определят служителите, които имат право на достъп и работа с календара за срещи с представителите на интереси.
          (2) При обработването на личните данни във връзка с тези правила, се прилагат специалните норми на чл.20 от Закона за прозрачност при представителство на интереси.
 Чл.12. (1) Община Кнежа създава календар на срещите с представителите на интереси, който се публикува на интернет страницата на администрацията, и е свързан с Регистъра за прозрачност, който се администрира от Сметната палата.
           (2) В календара по ал.1 се отразява датата на всяка среща, присъствалите лица и обсъжданата тема. Когато темите са повече от една, описват се всичките, като се посочва пореден номер на всяка среща.
          IV. ПРОЗРАЧНОСТ И ПУБЛИЧНОСТ
Чл. 13. (1) Община Кнежа насърчава публичността и взаимодействието между органите на местното самоуправление, местната администрация и представителите на интереси.
          (2) При спазване на изискванията за личните данни и друга защитена от закона информация, органите на местното самоуправление имат право да поддържат публична информацията за проведени срещи, получени становища и предложения, както и за представените интереси.

                     V. КОНТРОЛ И СИГНАЛИ
Чл. 14. Всеки гражданин, организация или служител може да подава сигнал за нарушение на Закона за прозрачност при представителство на интереси и настоящите етични правила по съответния ред.
Чл.15. (1) Сигналите се разглеждат обективно, безпристрастно и при спазване на изискванията на защита на подателя им.

           (2) Не се допуска неблагоприятно третиране на лице единствено поради добросъвестното подаване на сигнал за предполагаемо нарушение.

Чл.16. При установяване на нарушение се предприемат съответните действия, съобразно характера на нарушението и приложимото законодателство, включително сезиране на компетентен орган, когато са налице данни за нарушение на закон.
                VI. ЗАКЛЮЧИТЕЛНИ РАЗПОРЕДБИ

§ 1. Настоящите Етични правила се прилагат при взаимодействие между представителите на интереси и органите на местното самоуправление и местната администрация, доколкото не противоречат на закон или друг нормативен акт.
§ 2.  Практическите указания и организацията по прилагането на Етичните правила се изпълнява от Директор на Дирекция „Обща администрация“ и Директор на Дирекция „Специализирана администрация“.
§ 3.  Контрол по изпълнение на настоящите Етични правила се възлага на Директор на Дирекция „Обща администрация“ и Директор на Дирекция „Специализирана администрация“.
§ 4.  Настоящите Етични правила се публикуват на официалната интернет страница на Община Кнежа и се представят на всички служители чрез „Акстър-офис“ за сведение и изпълнение.

§ 5. Изменението и допълнението на настоящите Етични правила се извършва по реда на тяхното приемане.

§ 6. За неуредените в настоящите Етични правила въпроси се прилагат разпоредбите на действащото законодателство, Кодексът за поведение на служителите в държавната администрация и приложимите вътрешни правила на Община Кнежа.
§ 7.  Настоящите Етични правила влизат в сила от датата на тяхното утвърждаване.
§ 8. Етичните правила са утвърдени със Заповед № ……../…….2026 г. на Кмета на Община Кнежа.

